Videvik (romaan)

"Videvik" ("Twilight") on USA kirjaniku Stephenie Meyeri vampiiriromaan samanimelisest sarjast. 

Raamat ilmus 2005. aastal inglise keeles. See on "Videviku" saaga esimene raamat, mis räägib 17-aastasest Isabella (Bella) Swanist, kes kolib päikeselisest Arizonast vihmasesse Forksi linna Washingtoni osariigis ja seab oma elu ohtu, armudes vampiir Edward Cullenisse. Raamatule on kirjutatud kolm järge: "Noorkuu" ("New Moon"), "Päikesevarjutus" ("Eclipse") ja "Koidukuma" ("Breaking Dawn"). Viienda osa "Keskööpäike" ("Midnight Sun") kirjutamine jäi pooleli.

Eesti keeles andis romaani 2008. aastal välja kirjastus Pegasus, selle tõlkis Marge Paal (ISBN 9789949442492).

Meyer väidab, et "Videviku" idee tuli talle unes 2. juunil 2003. Ta nägi unes inimtüdrukut ja vampiiri, kes teda armastas, kuid tahtis ikkagi tema verd. Unenäost inspireerituna kirjutas Meyer mustandi raamatust, mis on nüüdseks raamatu 13. peatükk. Esimeste mustandite pealkiri oli "Videviku" asemel "Forks"; kirjastaja palus pealkirja muuta. Alguses ei pannud Meyer oma kahele peategelasele nimesid. Ta valis Edwardi, keda mõjutasid Edward Rochester Charlotte Brontë romaanist "Jane Eyre" ja Edward Ferrars Jane Austeni romaanist "Mõistus ja tunded". Ta nimetas naispeategelase Isabellaks, arvates, et oleks selle valinud ka tütrele. Rosalie ja Jasper kandsid algselt nimesid Carol ja Ronald. 

Meyer jätkas kirjutamist kronoloogilises järjekorras lõpuni, muretsemata taustaloo pärast. Ta pani peatükid tähtedega nummerdamise asemel, 13. peatükk oli E. Esimese mustandi viimane peatükk muutus aina pikemaks ja pikemaks, nii et ta kirjutas epiloogi epiloogi järel. Siiski mõistis ta, et tahab uurida paljusid taustaloo sündmusi ja peatükkides sündmuste tagamaid, seega plaanis ta kirjutada 5-6 peatüki pikkuse taustaloo. Selle asemel kasvasid need tema lõpetamiseks 24 peatükiks. Kolme kuuga oli ta romaani valmis kirjutanud. Ta on öelnud, et kirjutas enda lõbuks ega mõelnud kunagi teose avaldamisele. Ta lõpetas käsikirja 29. augustil 2003. 

 Sisukokkuvõte 

Isabella Swan kolib Arizonast Forksi oma isa Charlie juurde. Ta teeb seda oma ema Renée pärast, et too saaks reisida koos oma uue pesapallurist abikaasa Phil Dwyeriga. Bella saab oma isaga väga hästi läbi.  

Uues koolis sõbruneb Bella kiiresti teiste õpilastega, kuid tal on raskusi mõningate õppeainetega. Näiteks läheb tal kehalise kasvatuse tunnis oma kohmakuse tõttu üsna kehvasti. Vastupidi Bella ootustele üritab nii mõnigi koolivend tema tähelepanu võita.

Kui Bella istub esimesel koolipäeval Edward Culleni kõrvale, tundub talle, et noormees tõrjub teda. Pärast seda, kui Bella saab peretuttavalt Jacob Blackilt teada hõimulegendi, hakkab ta kahtlustama, et Edward ja tema perekond on vampiirid, kes joovad inimeste vere asemel loomade oma. Edward paljastab peagi, et ta tõrjus Bellat sellepärast, et Bella lõhn on tema jaoks väga ihaldusväärne. Peagi Bella ja Edward armuvad. Nende armastus on alguses pisut kummaline. Edward kardab, et võib ühel hetkel kontrolli kaotada ja Bellat rünnata, ning hoidub füüsilisest lähedusest tüdrukuga.

Kui linna tuleb vampiir James, Cullenite suguvõsa surmavaenlane, muutub Bella ja Edwardi suhe täielikult. Cullenid plaanivad Bellat kaitsta, nad soovitavad Edwardil ja Bellal eraldi olla ja peidavad Bella hotelli. James helistab Bellale ja ütleb, et tüdruku ema on tema käes ning selleks, et ema päästa, peab Bella Jamesiga kohtuma. Bella läheb Jamesi juurde, kuid James ründab teda. Õnneks suudavad Edward ja tema pere Bella päästa ja James ei saa Bellat tappa. Peagi avastavad Cullenid, et James on Bella kätt hammustanud. Edward imeb haavast mürgi välja, et Bella ei muutuks vampiiriks. Tuleb välja, et James ei võtnudki Bella ema vangi. Ta vaid teeskles seda, et Bella kätte saada. Peategelased naasevad Forksi, kus toimub Edwardi ja Bella lõpuball. Bella käsi on Jamesi hammustusest viga saanud ja tema jalg kipsis. Bella otsustab, et tahab saada vampiiriks, kuid Edward keeldub teda muutmast.
Kategooria:Ulmeromaanid
Kategooria:Ameerika Ühendriikide romaanid
Kategooria:2005. aasta kirjandusteosed